'Droogte staar boere in gesig' | News24
'Droogte staar boere in gesig'
OOS-Kaapse boere kan deur uiters kritieke droogtetoestande in die gesig gestaar word as deurdringende reën nie binnekort oor die hele provinsie val nie, waarsku Doug Stern, president van Agri Oos-Kaap.
Hy sê die ontwikkelende weerstoestande kan reuse probleme veroorsaak wat voedselsekuriteit betref – nie net in die Oos-Kaap nie, maar landwyd, met voedselpryse wat baie skerp kan styg weens 'n skaarste aan produkte.
Stern sê hy was geskok toe hy tydens 'n onlangse rit na Pretoria gesien het hoe erg die droogte in die Vrystaat is.
"Ons provinsie is die enigste waar daar blykbaar nog enige groenigheid is, maar daar is duidelike tekens dat 'n erge droogte hier dreigend naby is, en ons boere moet onmiddellik daarvoor beplan en voorbereidings tref."
In die gebiede in die Oos-Kaap wat onlangs erg deur veldbrande geteister is toe meer as 20 000 ha waardevolle veldweiding verwoes is, het daar sedertdien min of geen reën geval nie.
Casper Labuschagne, voorsitter van die Oos-Kaap se Nasionale Wolkwekersvereniging (NWKV), sê die seisoen is tans op 'n mespunt, want as reën nou wegbly kan die volgende winter 'n baie swaar en duur een word.
"Indien ons gou reën kry, kan ons veld vinnig verbeter en sal al ons diere daarby baat. Koeie wat tans kalf, verloor sommer vinnig kondisie op die droë grasveld."
Volgens Leon de Beer, die na­sionale hoofbestuurder van die NWKV, is daar toenemende tekens dat die land warm, droë toestande in die aanloop tot die somerseisoen sal ondervind. Hierdie toestande kan streeks- of plaaslike droogtetoestande skep.
Boere word aangeraai om me­dium tot langtermyn weervoorspellings te monitor vir die moontlike ontwi-kkeling van toestande wat huidige voorspellings mag verander of versterk.
"Die NWKV het gevolglik in reaksie 'n kategorie oor droogtebestuur op sy webwerf aangebring. Dit bevat artikels wat leiding gee oor die doeltreffende voer van vee in droogtetoestande en die gebruik van onder meer garing­bome as bykomende voeding," sê De Beer.